b"\n_START_ARTICLE_\nBele\xc5\xbenik tipkanja\n_START_PARAGRAPH_\nBele\xc5\xbenik tipkanja (angle\xc5\xa1ko keylogger) je vohunska programska ali strojna oprema, ki nadzira in bele\xc5\xbei \xc5\xa1tevilo ali vsebino udarcev po tipkovnici, ki jih uporabnik naredi na datote\xc4\x8dnem stre\xc5\xbeniku. _NEWLINE_V ve\xc4\x8dini primerov se aplikacija na ra\xc4\x8dunalnik prikrade v obliki raznih virusov posredovanih prek e-mailov, sporo\xc4\x8dil, lahko tudi z obiski raznih spletnih strani, \xc4\x8de so le-te oku\xc5\xbeene,  z namenom zbiranja uporabnikovih podatkov (npr. \xc5\xa1tevilk kreditnih kartic, uporabni\xc5\xa1kih imen, gesel in ostalih zasebnih datotek). Dostop ima do vseh trenutnih informacij, natipkanih s tipkovnico, uporabnik pa za spremljanje/vohunjenje ne ve, podatki pa so lahko nato poslani dolo\xc4\x8deni osebi. Oprema je lahko na ra\xc4\x8dunalnik name\xc5\xa1\xc4\x8dena tudi namerno, s strani za\xc5\xa1\xc4\x8ditni\xc5\xa1kih star\xc5\xa1ev, delodajalcev, ki ho\xc4\x8dejo nadzorovati delo svojih zaposlenih ali pa fizi\xc4\x8dnih uporabnikov.\n_START_SECTION_\nDelovanje bele\xc5\xbenikov tipkanja\n_START_PARAGRAPH_\nBele\xc5\xbeniki delujejo skriti v ozadju in si zapisujejo vsak narejen pritisk na tipkovnico. Programska oprema skenira vse datoteke in podatke, in zabele\xc5\xbei tiste, ki bi nosilcu bele\xc5\xbenika lahko koristili (npr.: najde vse \xc5\xa1tevilke, ki po obliki izgledajo kot \xc5\xa1tevilke kreditnih kartic in jih nalo\xc5\xbei na drug server, s katerim upravlja napadalec/storilec)._NEWLINE_Vohunska programska oprema je lahko povezana tudi z zaslonom, s \xc4\x8dimer lahko napadalec to\xc4\x8dno vidi, kaj je bilo natipkano med obiskom strani spletne banke. S tem zo\xc5\xbei obseg pridobljenih informacij in dobi to\xc4\x8dno tiste, ki so mu koristne. Bele\xc5\xbenik tipkanja prepozna prve besede, napisane ob prijavi v spletno stran in tako dostopa do uporabni\xc5\xa1kega imena in gesla._NEWLINE_''Napadalec'' lahko prav tako preveri vso spletno zgodovino in vohuni za aktivnostmi uporabnika dolo\xc4\x8denega ra\xc4\x8dunalnika.\n_START_SECTION_\nZgodovina\n_START_PARAGRAPH_\nBele\xc5\xbeniki tipkanja so v obtoku \xc5\xbee dolgo in so dobro poznana varnostna gro\xc5\xbenja. Njihova zgodovina ni to\xc4\x8dno znana, najprej pa naj bi jih uporabljala vlada. Ugotovljeno je bilo, da se je prvi kibernetski napad za\xc4\x8del z raznimi aktivnostmi bele\xc5\xbeenja. V Moskvi in St. Petersburgu so vohuni bele\xc5\xbenike tipkanja namestili v ameri\xc5\xa1ko ambasado leta 1970, v namen zbiranja informacij za \xc5\xa1kodo\xc5\xbeeljne namene. Novembra 1983 je Perry Kivolowitz napisal bele\xc5\xbenik tipkanja in ga objavil v Usenet News.\n_START_SECTION_\nStrojni bele\xc5\xbeniki tipkanja\n_START_PARAGRAPH_\nPoleg bele\xc5\xbenikov tipkanja, ki na ra\xc4\x8dunalnik zaidejo v obliki programske opreme, pa le-te poznamo tudi kot strojno opremo, torej v obliki raznih naprav. Vsak namizni ra\xc4\x8dunalnik ima tipkovnico povezano z USB kablom. \xc4\x8ce bi nekdo izklopil USB kabel tipkovnice, in nato priklopil posebno USB napravo med USB vrati in veznim USB elementom tipkovnice, bi ta naprava lahko slu\xc5\xbeila kot bele\xc5\xbenik tipkanja. Name\xc5\xa1\xc4\x8dena na sredini, lahko prestre\xc5\xbee vse signale, ki jih tipkovnica odda, jih zabele\xc5\xbei, potem pa po\xc5\xa1lje naprej v ra\xc4\x8dunalnik, tako da navidez vse deluje popolnoma normalno. Varnostna programska oprema pa  tak\xc5\xa1nega bele\xc5\xbenika v obliki priklopljene naprave ne zazna.\n_START_SECTION_\nKako prepoznati bele\xc5\xbenik tipkanja na ra\xc4\x8dunalniku?\n_START_PARAGRAPH_\nNjihovo prepoznavanje je zelo zapleteno, saj se aplikacija na ra\xc4\x8dunalniku za\xc5\xbeene \xc5\xa1e pred ostalimi programi. Nekateri znaki, da je na ra\xc4\x8dunalniku mogo\xc4\x8de name\xc5\xa1\xc4\x8den bele\xc5\xbenik tipkanja so slede\xc4\x8di: po\xc4\x8dasnej\xc5\xa1e iskanje strani na internetu, mi\xc5\xa1ka ali natipkane \xc4\x8drke potrebujejo ve\xc4\x8d \xc4\x8dasa za prikaz na zaslonu ali pa javljanje raznih napak pri nalaganju grafi\xc4\x8dnih in spletnih strani.\n_START_SECTION_\nKako se za\xc5\xa1\xc4\x8dititi pred bele\xc5\xbeniki tipkanja?\n_START_PARAGRAPH_\nPriporo\xc4\x8deno je, da se izogibamo raznim sumljivim spletnim stranem, prena\xc5\xa1anjem neznanih datotek, odpiranja priponk v elektronski po\xc5\xa1ti, katera je pri\xc5\xa1la iz neznanega naslova oziroma katere po\xc5\xa1iljatelj nam je neznan. Prav tako je najbolj priporo\xc4\x8dljivo uporabljati enkratna gesla, certifikate, \xc5\xbeetone oziroma kjer le lahko, izberemo opcijo preverjanja gesla v dveh korakih._NEWLINE_Obstajajo tudi varnostni programi, ki si samodejno zapomnijo na\xc5\xa1e uporabni\xc5\xa1ko ime in geslo, hkrati pa prepre\xc4\x8dijo delovanje bele\xc5\xbenikov tipkanja, ker se izognemo vpisovanju informacij na spletno stran._NEWLINE_Ve\xc4\x8dina bele\xc5\xbenikov je sprogramiranih na tradicionalno qwerty postavitev tipkovnice. \xc4\x8ce nastavitve spremenimo na katero drugo postavitev tipkovnice, pri pretvorbi zabele\xc5\xbeene aktivnosti ne bodo imele smisla._NEWLINE_Za za\xc5\xa1\xc4\x8dito pomaga tudi uporaba virtualne tipkovnice, s \xc4\x8dimer postanejo na\xc5\xa1i kliki te\xc5\xbeje izsledljivi. Ta metoda sicer ni preve\xc4\x8d zanesljiva, napadalec oz. zlonamerna strojna oprema lahko \xc5\xa1e vedno dostopa do podatkov na ra\xc4\x8dunalniku.\n_START_SECTION_\nPrednosti (namerno) name\xc5\xa1\xc4\x8denih bele\xc5\xbenikov tipkanja\n_START_PARAGRAPH_\nVeliko novej\xc5\xa1ih bele\xc5\xbenikov tipkanja je obravnavanih kot zakonita oprema in se prodaja na prostem trgu. Ponudniki zagovarjajo, da ponujajo veliko legitimnih prednosti: star\xc5\xa1evski nadzor, nadzor tretjih oseb, ki uporabljajo va\xc5\xa1 ra\xc4\x8dunalnik, varnost podjetij, varnost organov kazenskega pregona, itd."